title: Komission täytäntöönpanoasetus (EU) 2016/1799, annettu 7 päivänä lokakuuta 2016, ulkoisten luottoluokituslaitosten luottoriskin osalta antamien luottoluokitusten kuvausta (mapping) koskevista Euroopan parlamentin ja neuvoston asetuksen (EU) N:o 575/2013 136 artiklan 1 ja 3 kohdan mukaisista teknisistä täytäntöönpanostandardeista (ETA:n kannalta merkityksellinen teksti)

text:
               12.10.2016

               FI

               Euroopan unionin virallinen lehti

               L 275/3

         KOMISSION TÄYTÄNTÖÖNPANOASETUS (EU) 2016/1799,
   annettu 7 päivänä lokakuuta 2016,
   ulkoisten luottoluokituslaitosten luottoriskin osalta antamien luottoluokitusten kuvausta (mapping) koskevista Euroopan parlamentin ja neuvoston asetuksen (EU) N:o 575/2013 136 artiklan 1 ja 3 kohdan mukaisista teknisistä täytäntöönpanostandardeista
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottolaitosten ja sijoituspalveluyritysten vakavaraisuusvaatimuksista 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (1) ja erityisesti sen 136 artiklan 1 kohdan kolmannen alakohdan ja 3 kohdan kolmannen alakohdan,
   sekä katsoo seuraavaa:

               (1)

               Tämän asetuksen säännökset ovat tiiviisti sidoksissa toisiinsa, koska ne koskevat luottoriskiarvioiden kuvausta (mapping), lukuun ottamatta arvopaperistamispositioita koskevia luottoriskiarvioita. Jotta varmistettaisiin, että nämä säännökset, joiden pitäisi tulla voimaan samaan aikaan, ovat linjassa keskenään ja jotta asianomaisten velvoitteiden soveltamisalaan kuuluvien tahojen olisi helpompi saada näistä säännöksistä kattava käsitys keskitetysti, on suotavaa, että kaikki asetuksessa (EU) N:o 575/2013 edellytetyt tekniset täytäntöönpanostandardit, jotka koskevat luottoriskiarvioiden kuvausta, lukuun ottamatta arvopaperistamispositioita koskevia luottoriskiarvioita, sisällytetään yhteen asetukseen.

               (2)

               Asetuksen (EU) N:o 575/2013 136 artiklan 1 kohdassa edellytetään, että kaikkien ulkoisten luottoluokituslaitosten osalta määritetään, mitä kyseisen asetuksen 2 jaksossa säädettyjä luottoluokkia ulkoisen luottoluokituslaitoksen asianomaiset luottoluokitukset vastaavat (”kuvaus”). Ulkoiset luottoluokituslaitokset ovat luottoluokituslaitoksia, jotka on rekisteröity tai sertifioitu Euroopan parlamentin ja neuvoston asetuksen (EY) N:o 1060/2009 (2) mukaisesti, tai luottoluokituksia antavia keskuspankkeja, jotka on vapautettu kyseisen asetuksen soveltamisesta.

               (3)

               Asetuksessa (EY) N:o 1060/2009 ja asetuksessa (EU) N:o 575/2013 käytetyistä tietyistä samankaltaisista termeistä ja käsitteistä voi aiheutua sekaannusta. ”Luottoluokitus” on termi, jota käytetään asetuksen (EU) N:o 575/2013 mukaisesti viittamaan sekä ulkoisten luottoluokituslaitosten eri luokitusluokkien ”arvosanoihin” että tällaisen luokituksen antamiseen tietylle luokituskohteelle. Asetuksen (EY) N:o 1060/2009 3 artiklan 1 kohdan h ja a alakohdassa erotetaan kuitenkin selvästi nämä kaksi käsitettä toisistaan käyttämällä termejä ”luottoluokituskategoria” ja ”luottoluokitus”. Koska on tarpeen viitata näihin kahteen käsitteeseen erikseen ja koska nämä kaksi asetusta täydentävät toisiaan, olisi sekaannuksen välttämiseksi käytettävä asetuksen (EY) N:o 1060/2009 täsmällisempiä termejä.

               (4)

               Koska asetuksen (EY) N:o 1060/2009 4 artiklan 1 kohdassa sallitaan, että luottolaitokset ja sijoituspalveluyritykset voivat käyttää luottoluokituksia sääntelytarkoituksiin ainoastaan, jos ne on antanut unioniin sijoittautunut ja kyseisen asetuksen mukaisesti rekisteröity tai sertifioitu luottoluokituslaitos, ulkoisten luottoluokituslaitosten luottoluokitusten kuvauksen olisi katettava luottoluokitukset, jotka ovat kyseisen asetuksen 3 artiklan 1 kohdan a alakohdassa annetun ”luottoluokituksen” määritelmän mukaisia. Ottaen lisäksi huomioon, että asetuksen (EU) N:o 575/2013 136 artiklan mukaan kuvaus on suoritettava kaikkien ulkoisten luottoluokituslaitosten osalta, ja koska ulkoisen luottoluokituslaitoksen määritelmään sisältyvät kyseisen asetuksen 4 artiklan 98 kohdan mukaisesti myös luottoluokituksia antavat keskuspankit, jotka on vapautettu asetuksen (EY) N:o 1060/2009 soveltamisesta, ulkoisten luottoluokituslaitosten luottoluokituskategorioiden kuvauksen olisi katettava myös tällaiset luottoluokitukset. Asetuksessa (EU) N:o 575/2013 kielletään luottoluokitusten käyttö tiettyihin omaisuusluokkiin (kuten omaan pääomaan) standardimenetelmää käytettäessä. Näin ollen kiinteätuottoisista yhteistä sijoitustoimintaa harjoittavista yrityksistä vain sellaisiin, jotka ovat yksinomaan riippuvaisia kohde-etuutena olevien omaisuuserien luottoluokasta, olisi sovellettava ulkoisten luottoluokituslaitosten luottoluokitusten kuvausta.

               (5)

               Kuvauksen tavoitteena on vahvistaa ulkoisen luottoluokituslaitoksen luottoluokituskategorioille asetuksen (EU) N:o 575/2013 asianmukaiset riskipainot. Sen vuoksi kuvauksen avulla olisi voitava tunnistaa paitsi riskin suhteelliset erot myös kunkin luottoluokituskategorian riskin absoluuttiset tasot, millä varmistetaan pääoman riittävät tasot standardimenetelmää käytettäessä.

               (6)

               Koska ulkoiset luottoluokituslaitokset soveltavat monia erilaisia menetelmiä, kuvausmenetelmien objektiivisuus ja johdonmukaisuus ovat keskeisiä tekijöitä näiden laitosten yhtäläisten toimintaedellytysten ja oikeudenmukaisen kohtelun varmistamiseksi. Näin ollen laadittaessa kvantitatiivisten ja kvalitatiivisten tekijöiden käyttöä ja niiden vertailua vertailuarvoon koskevia sääntöjä, on tarpeen tukeutua aikaisempaan sääntelykehykseen eli 30 päivänä marraskuuta 2010 päivätyn asiakirjan ”Revised Guidelines on the recognition of External Credit Assessment Institutions” (ulkoisten luottoluokituslaitosten tunnustamista koskevat tarkistetut ohjeet) 3 osaan, jotta voidaan varmistaa sujuva siirtyminen tässä asetuksessa säädetyn kuvauksen toteuttamiseen. Tämä myös varmistaisi yhdenmukaisuuden tämän alan kansainvälisten standardien kanssa, jotka perustuvat puolestaan kesäkuussa 2006 päivätyn asiakirjan ”Basel II: International Convergence of Capital Measurement and Capital Standards: A Revised Framework – Comprehensive Version” (Basel II: pääomanmittaus- ja vakavaraisuusvaatimusten kansainvälinen lähentyminen: tarkistettu kehys – täydellinen versio) liitteeseen 2.

               (7)

               Ulkoisten luottoluokituslaitosten käyttämät maksukyvyttömyyden määritelmät saattavat poiketa asetuksen (EU) N:o 575/2013 178 artiklassa annetusta määritelmästä, kuten asetuksesta (EY) N:o 1060/2009 ja komission delegoidusta asetuksesta (EU) 2015/2 (3) ilmenee. Jotta kuitenkin voidaan varmistaa, että ulkoisesti luokitetuilta vastuilta vaaditun pääoman kokonaistaso ei muutu, maksukyvyttömyystapahtumien tyyppejä, joita käytetään asetuksen (EU) N:o 575/2013 136 artiklan 2 kohdan c alakohdassa tarkoitetun vertailuarvon kalibroinnissa, olisi käytettävä maksukyvyttömyyden määritelmänä tämän asetusta sovellettaessa.

               (8)

               Kuvausta olisi pidettävä ulkoisen luottoluokituslaitoksen luottoluokituskategorioiden vastaavuutena vakavaraisuuden valvontaa varten määriteltyyn sääntelyasteikkoon nähden. Tämän vuoksi kuvausta olisi pidettävä erillisenä käsitteenä kartoituksesta, joka Euroopan arvopaperimarkkinaviranomaisen on asetuksen (EY) N:o 1060/2009 21 artiklan 4 b kohdan mukaan toimitettava selvityksen muodossa, jotta sijoittajat voivat verrata helposti kaikkia luottoluokituksia, jotka on annettu tietylle luottoluokitellulle yhteisölle. Lisäksi tässä asetuksessa ”kuvauksella” ei viitata kuvauksiin tai kartoituksiin, jotka on kehitetty osana muita kehyksiä, kuten eurojärjestelmän luottoriskiarviointia, koska niissä saatetaan käyttää erilaisia menetelmiä ja määritelmiä.

               (9)

               Kustakin asianomaisesta luottoluokituskategorioiden ryhmästä (”luokitusasteikosta”) olisi tehtävä erillinen kuvaus. Jos ulkoisen luottoluokituslaitoksen luokitusasteikko on sama eri vastuuryhmissä, kuvaus ei saisi erota, jotta voidaan varmistaa riskipainojen eriyttäminen eri vastuuryhmissä, jotka on vahvistettu asetuksessa (EU) N:o 575/2013. Kun ulkoisella luottoluokituslaitoksella on useita luokitusasteikkoja, luottoluokituslaitoksen niiden välillä luoma keskinäinen riippuvuus olisi otettava huomioon kuvausta varten.

               (10)

               Ilman toimeksiantoa annetut luottoluokitukset, joita tarkoitetaan asetuksen (EY) N:o 1060/2009 3 artiklan 1 kohdan x alakohdassa, olisi sisällytettävä ulkoisen luottoluokituslaitoksen kuvaukseen edellyttäen, että tällaisia luokituksia voidaan käyttää sääntelytarkoituksiin asetuksen (EY) N:o 1060/2009 4 artiklan 1 kohdan mukaisesti ja Euroopan pankkiviranomainen on asetuksen (EU) N:o 575/2013 138 artiklan mukaisesti vahvistanut, että ne eivät laadullisesti poikkea kyseisen ulkoisen luottoluokituslaitoksen pyynnöstä antamista luottoluokituksista.

               (11)

               Kuvauksessa olisi käytettävä sekä kvantitatiivisia että kvalitatiivisia tekijöitä siten, että kvalitatiiviset tekijät otetaan huomioon toisessa vaiheessa tarvittaessa ja erityisesti silloin, kun kvantitatiivisia tekijöitä ei ole riittävästi. Näin ollen kvalitatiivisia tekijöitä olisi käytettävä apuna tarkasteltaessa uudelleen, korjattaessa ja parannettaessa kvantitatiivisiin tekijöihin perustuvaa alkuperäistä kuvausta, silloin kun tällainen uudelleentarkastelu on perusteltua ja tarpeellista. Tämä kaksivaiheinen lähestymistapa on tarpeen kuvauksen objektiivisuuden parantamiseksi ja sen varmistamiseksi, että kuvaus tosiasiassa esittää ulkoisen luottoluokituslaitoksen luottoluokituskategorioiden ja vakavaraisuuden valvontaa varten määritellyn sääntelyasteikon välisen vastaavuuden.

               (12)

               Jotta vakavaraisuusvaatimuksia voidaan tasapainottaa huomioimalla markkinoiden tarpeet, on tärkeää välttää aiheuttamasta kohtuutonta haittaa niille ulkoisille luottoluokituslaitoksille, jotka esittävät vain vähän kvantitatiivisia tietoja siitä syystä, että ne ovat vasta hiljattain tulleet markkinoille. Sen vuoksi kvantitatiivisten tekijöiden merkitystä kuvauksessa olisi kevennettävä. Kuvauksia olisi saatettava ajan tasalle aina, kun se on tarpeen, jotta tämän asetuksen voimaantulon jälkeen kerätyt kvantitatiiviset tiedot voidaan ottaa huomioon.

               (13)

               Samaan luottoluokituskategoriaan sijoitettuihin luokituskohteisiin liittyvää maksukyvyttömyysastetta olisi pidettävä kaikkein edustavimpana kvantitatiivisena tekijänä, ja se olisi laskettava kyseisiä luokituskohteita vastaavien maksukyvyttömyystietojen perusteella. Jos kyseisiä luokituskohteita vastaavia riittäviä maksukyvyttömyystietoja ei ole käytettävissä, maksukyvyttömyysasteen estimaatti olisi silti laskettava asianomaisen ulkoisen luottoluokituslaitoksen lausunnon ja mahdollisen kyseisiin luokituskohteisiin liittyvän maksukyvyttömyyttä koskevan näytön perusteella.

               (14)

               Maksukyvyttömyysasteen laskennan olisi täytettävä tietyt vaatimukset, jotta varmistetaan, että se on vertailukelpoinen kaikkien ulkoisten luottoluokituslaitosten suhteen. Esimerkiksi maksukyvyttömyysaste olisi mitattava kolmen vuoden aikahorisonttia käyttäen, jotta voidaan todeta merkittävä määrä maksukyvyttömyystapauksia, kun riski on erittäin alhainen, ja siinä olisi otettava huomioon peruutukset, jotta vältyttäisiin riskin aliarvioimiselta. Lisäksi maksukyvyttömyysaste ei saisi sisältää julkisen sektorin luottoluokituksia eikä liikkeeseenlaskujen luokituksia julkiseen sektoriin liittyvien maksukyvyttömyystapausten vähyyden vuoksi ja jotta vältytään liikkeeseenlaskujen luokituksia käyttämällä vääristämästä maksukyvyttömyysasteita sellaisten liikkeeseenlaskijoiden suuntaan, joilla on suurempi määrä liikkeeseenlaskuja.

               (15)

               Maksukyvyttömyysasteet olisi laskettava kullekin luottoluokituskategorialle mahdollisuuksien mukaan pitkän ja lyhyen aikavälin tarkkailujakson perusteella. Pitkän aikavälin tarkkailujaksoa olisi käytettävä perustana kuvaukselle, kun taas lyhyen aikavälin tarkkailujaksolta saataisiin ennakkovaroitus luottoluokituskategorian riskitason mahdollisesta noususta tai laskusta. Jos riittävää määrää luottoluokituksia ei ole käytettävissä, olisi laskettava ainoastaan pitkän aikavälin maksukyvyttömyysaste, koska lyhyen aikavälin maksukyvyttömyysasteiden laskentaan liittyy paljon epävarmuustekijöitä. Tässä tapauksessa varoitus luottoluokituskategorian riskitason mahdollisesta noususta olisi saatava käyttämällä kvalitatiivisia tekijöitä.

               (16)

               Ulkoisen luottoluokituslaitoksen vahvistama maksukyvyttömyyden määritelmä maksukyvyttömyysasteen laskemiseksi samaan luottoluokituskategoriaan sijoitetuille luokituskohteille on keskeinen kuvauksen tekijä. Maksukyvyttömyyden tiukempi määritelmä saattaa johtaa korkeampiin maksukyvyttömyysasteisiin kuin mitä saataisiin soveltamalla muita vähemmän tiukkoja maksukyvyttömyyden määritelmiä. Sen vuoksi olisi arvioitava maksukyvyttömyyden määritelmän vaikutus maksukyvyttömyysasteen laskentaan, jotta varmistettaisiin tarkka kuvaus.

               (17)

               Kun maksukyvyttömyystietoja on käytettävissä vain niukasti, kuvauksessa olisi otettava huomioon luottoluokituskategoriassa sovellettu aikahorisontti johdonmukaisuuden varmistamiseksi eri ulkoisten luottoluokituslaitosten välillä. Näin ollen jos on valittu lyhyt aikahorisontti, tietyillä luokituskohteilla voi olla erityinen riskitaso. Näillä samoilla luokituskohteilla voi olla kuitenkin huomattavasti erilainen riskitaso, jos niitä arvioidaan maksukyvyttömyysasteen laskentaan valittua kolmen vuoden aikahorisonttia käyttäen. Tämä tekijä olisi tunnustettava ja otettava asianmukaisesti huomioon kuvauksessa.

               (18)

               Luottoluokituskategorian merkityksestä ja sen suhteellisesta asemasta luokitusasteikon sisällä olisi apua erityisesti, kun yhtäkään kvantitatiivista tekijää ei ole käytettävissä ja viereisen luottoluokituskategorian kuvaus on tiedossa. Tätä varten luottoluokissa olisi ominaispiirteinä otettava huomioon muun muassa liikkeeseenlaskijan valmius vastata taloudellisista sitoumuksistaan, sen herkkyys taloudellisen tilanteen muutoksille tai sen läheisyys maksukyvyttömyystilaan nähden.

               (19)

               Luottoluokituskategoriaan sijoitettujen luokituskohteiden yleiset riskitekijät olisi myös otettava huomioon. Luottoluokituskategoriaan sijoitettujen luokituskohteiden kokoa ja toiminnan monipuolistamisastetta olisi pidettävä niihin liittyvän riskiprofiiliin merkityksellisinä indikaattoreina. Olisi myös oltava mahdollista pitää kvalitatiivisina tekijöinä muita luottokelpoisuusmittareita, joita sovelletaan saman luottoluokituskategorian luokituskohteisiin, jotta voidaan välittää lisätietoja asianomaisen luottoluokituskategorian maksukyvyttömyyskäyttäytymisestä. Eri luottokelpoisuusmittareiden merkitystä, objektiivisuutta ja luotettavuutta olisi analysoitava huolellisesti ennen niiden soveltamista kuvaukseen.

               (20)

               Jotta voidaan varmistaa yhdenmukaisuus kansainvälisten standardien kanssa, kuvauksessa olisi käytettävä pitkän ja lyhyen aikavälin maksukyvyttömyysasteiden vertailuarvoja, jotka annetaan kesäkuussa 2006 päivätyssä asiakirjassa ”Basel II: International Convergence of Capital Measurement and Capital Standards: A Revised Framework – Comprehensive Version” (Basel II: pääomanmittaus- ja vakavaraisuusvaatimusten kansainvälinen lähentyminen: tarkistettu kehys – täydellinen versio). Olisi kuitenkin säädettävä yksityiskohtaisemmista säännöistä, jotta voidaan ottaa huomioon erilaiset ulkoiset luottoluokituslaitokset, jotka toimivat tällä hetkellä EU:n markkinoilla ja joiden käyttämät maksukyvyttömyysasteet voivat poiketa merkittävästi nykyisen vertailuarvon perustana olevien kansainvälisten ulkoisten luottoluokituslaitosten mallista. Konkreettisemmin ilmaistuna pitkän aikavälin vertailuarvo olisi määriteltävä tietyin määräajoin, jotta otettaisiin huomioon se, että joukko arvoja voi olla kunkin luottoluokan kanssa yhteensopivia.

               (21)

               Luottoluokituskategoriat olisi aluksi kuvattava sellaiseen luottoluokkaan, joka perustuu luottoluokituskategorioiden pitkän aikavälin maksukyvyttömyysasteen ja pitkän aikavälin vertailuarvon keskinäiseen vertailuun ja kvalitatiivisista tekijöistä saatuihin tietoihin.

               (22)

               Asetuksen (EU) N:o 575/2013 136 artiklan 1 kohdan toisen alakohdan mukaan kuvauksen asianmukaisuutta olisi tarkasteltava säännöllisesti uudelleen, koska pitkän aikavälin maksukyvyttömyysaste saattaa muuttua siten, että se edustaa pikemmin toista luottoluokkaa. Tätä varten yksittäisessä luottoluokituskategoriassa hiljattain toteutuneita lyhyen aikavälin maksukyvyttömyysasteita olisi verrattava niiden asianomaisiin lyhyen aikavälin vertailuarvoihin (”valvontatasot” ja ”laukeamistasot”). Lyhyen aikavälin vertailuarvoista poikkeaminen kahden peräkkäisen vuoden aikana saattaisi olla merkki arviointistandardien heikkenemisestä, mikä voi tarkoittaa sitä, että uusi perustana oleva pitkän aikavälin maksukyvyttömyysaste edustaa alhaisempaa luottoluokkaa. Tämä signaali olisi merkityksellisempi, jos poiketaan laukeamistasosta valvontatason sijaan. Erityisesti yksittäinen, korkeimpiin luottoluokituskategorioihin sijoitettu luokituskohde, joka todetaan maksukyvyttömäksi, voisi luoda tarpeen tarkastella uudelleen kyseisen luokituskohteen luokitelleelle yksittäiselle ulkoiselle luottoluokituslaitokselle annettua kuvausta.

               (23)

               Hiljattain perustettujen ulkoisten luokituslaitosten sisällyttämiseksi kuvaukseen olisi tarvittaessa toimitettava tarkistetut teknisten täytäntöönpanostandardien luonnokset.

               (24)

               Koska asetuksen (EU) N:o 575/2013 noudattamista edellytetään koko ajan, on tarpeen valvoa kuvausten toimivuutta jatkuvasti.

               (25)

               Tämä asetus perustuu teknisten täytäntöönpanostandardien luonnoksiin, jotka Euroopan pankkiviranomainen (EPV), Euroopan arvopaperimarkkinaviranomainen (EAMV) ja Euroopan vakuutus- ja lisäeläkeviranomainen (EVLEV), jäljempänä ’Euroopan valvontaviranomaiset’, ovat yhdessä toimittaneet komissiolle.

               (26)

               Komissio ilmoitti 29 päivänä maaliskuuta 2016 Euroopan valvontaviranomaisten sekakomitealle aikomuksestaan hyväksyä teknisten täytäntöönpanostandardien luonnokset muutoksineen, jotta voidaan varmistaa tasapaino vankan vakavaraisuusvalvonnan ja sen välillä, että on tarpeen välttää keskittymisen lisääntyminen jo entisestään erittäin keskittyneillä luottoluokitusmarkkinoilla, joita hallitsee noin 90 prosentin yhteenlasketulla markkinaosuudella kolme suurta ulkoista luottoluokituslaitosta. Ilmoituksessaan komissio korosti erityisesti tarvetta välttää tilanne, jossa kolmen vuoden jälkeen sovelletaan automaattisesti varovaisempaa kuvausta kaikkiin ulkoisiin luottoluokituslaitoksiin, jotka eivät ole tuottaneet riittävästi luokituksia, ja luokitusten tasosta riippumatta, koska tämä lähestymistapa saattaisi aiheuttaa sääntelyesteitä markkinoille pääsylle ja heikentää pienempien tai uudempien ulkoisten luottoluokituslaitosten kilpailutilannetta pelkästään siksi, että ne eivät tuota yhtä monta luokitusta kuin suuret vakiintuneet yritykset. Toukokuun 12 päivänä 2016 antamassaan virallisessa lausunnossa Euroopan valvontaviranomaisten sekakomitea vahvisti alustavan kantansa eikä toimittanut komission ehdottamien muutosten mukaisia teknisiä täytäntöönpanostandardeja.

               (27)

               Jotta voidaan varmistaa tasapaino vankan vakavaraisuusvalvonnan ja luottoluokitusmarkkinoilla vallitsevan kilpailun välillä, teknisten täytäntöönpanostandardien luonnoksia olisi muutettava niiden säännösten osalta, jotka voivat aiheuttaa kohtuutonta haittaa pienemmille/uudemmille ulkoisille luottoluokituslaitoksille siitä syystä, että ne ovat tulleet markkinoille vasta hiljattain. Tämä pätee erityisesti säännöksiin, jotka koskevat varovaisemman kohtelun soveltamista tilanteissa, joissa tietoja on käytettävissä rajoitetusti, uuden kuvauksen automaattista voimaantuloa vuodesta 2019 sekä kuvauksen ja kuvaustaulukoiden uudelleentarkastelua vuodesta 2019.

               (28)

               EPV, EAMV ja EVLEV ovat järjestäneet avoimet julkiset kuulemiset niistä teknisten täytäntöönpanostandardien luonnoksista, joihin tämä asetus perustuu, analysoineet niihin mahdollisesti liittyviä kustannuksia ja hyötyjä sekä pyytäneet lausunnot Euroopan parlamentin ja neuvoston asetuksen (EU) N:o 1093/2010 (4) 37 artiklan mukaisesti perustetulta pankkialan osallisryhmältä, Euroopan parlamentin ja neuvoston asetuksen (EU) N:o 1095/2010 (5) 37 artiklan mukaisesti perustetulta arvopaperimarkkina-alan osallisryhmältä ja Euroopan parlamentin ja neuvoston asetuksen (EU) N:o 1094/2010 (6) 37 artiklan mukaisesti perustetulta vakuutus- ja jälleenvakuutusalan osallisryhmältä,

         ON HYVÄKSYNYT TÄMÄN ASETUKSEN:
   I OSASTO

      KVANTITATIIVISET TEKIJÄT, KVALITATIIVISET TEKIJÄT JA VERTAILUARVO

      1 LUKU

         Kvantitatiiviset tekijät

   1 artikla
   Luottoluokituskategorian kuvauksen kvantitatiiviset tekijät
   Asetuksen (EU) N:o 575/2013 136 artiklan 2 kohdan a alakohdassa tarkoitettujen kvantitatiivisten tekijöiden on oltava 2–6 artiklan mukaisesti samaan luottoluokituskategoriaan sijoitettuihin luokituskohteisiin liittyviä lyhyen ja pitkän aikavälin maksukyvyttömyysasteita.
   2 artikla
   Kvantitatiivisten tekijöiden laskentaan käytettävät luokituskohteet
   Edellä 1 artiklassa tarkoitetut maksukyvyttömyysasteet on laskettava kullekin luottoluokituskategorialle ainoastaan sellaisten luokituskohteiden perusteella, jotka ulkoinen luottoluokituslaitos, jolle kuvausta tehdään, on sijoittanut samaan luottoluokituskategoriaan, edellyttäen että luokituskohteet täyttävät kaikki seuraavat vaatimukset:

               a)

               ne kuuluvat delegoidun asetuksen (EU) N:o 2015/2 3 artiklan a alakohdassa tarkoitettuihin ”yritysten luokituksiin” ja ne ovat liikkeeseenlaskijakohtaisia;

               b)

               niille on annettu jompikumpi seuraavista:

                           i)

                           pyynnöstä annettu luottoluokitus;

                           ii)

                           ilman toimeksiantoa annettu luottoluokitus, joka täyttää asetuksen (EU) N:o 575/2013 138 artiklan vaatimukset.

      1 jakso

         Sellaisen luottoluokituskategorian kvantitatiivisten tekijöiden laskenta, jossa on riittävä määrä luottoluokituksia käytettävissä

   3 artikla
   Käytettävissä olevien luottoluokitusten riittävän määrän määrittäminen
   1.   Lyhyen aikavälin maksukyvyttömyysasteen laskennassa katsotaan ulkoisen luottoluokituslaitoksen kuvauksen kohteena olevaan samaan luottoluokituskategoriaan sijoittamien luokituskohteiden lukumäärä riittävän suureksi, jos luokituskohteet täyttävät kaikki seuraavat vaatimukset:

               a)

               niiden lukumäärä on riittävä luottoluokituskategorian riskiprofiilin kannalta, kun indikaattorina käytetään sellaisten luokituskohteiden lukumäärää, joissa luottoluokituskategorian 14 artiklan a kohdassa tarkoitettu pitkän aikavälin maksukyvyttömyysasteen vertailuarvo on käänteinen;

               b)

               ne ovat edustavia viimeisimmän samaan luottoluokituskategoriaan sijoitetun luokituskohteiden ryhmän kannalta.

         2.   Pitkän aikavälin maksukyvyttömyysasteen laskennassa katsotaan ulkoisen luottoluokituslaitoksen kuvauksen kohteena olevaan samaan luottoluokituskategoriaan sijoittamien luokituskohteiden lukumäärä riittävän suureksi, jos vähintään kymmenen viimeisintä 1 kohdassa tarkoitettua lyhyen aikavälin maksukyvyttömyysastetta on käytettävissä.
   4 artikla
   Sellaisen luottoluokituskategorian lyhyen aikavälin maksukyvyttömyysasteet, jossa on riittävä määrä luottoluokituksia käytettävissä
   1.   Kun riittävä määrä luottoluokituksia on käytettävissä 3 artiklan 1 kohdan mukaisesti, 1 artiklassa tarkoitetut lyhyen aikavälin maksukyvyttömyysasteet on laskettava 2–5 kohdassa esitetyllä tavalla.
   2.   Luottoluokituskategorian lyhyen aikavälin maksukyvyttömyysasteet on laskettava 3 vuoden aikahorisonttia käyttäen suhdelukuna, jossa

               a)

               nimittäjä on samaan luottoluokituskategoriaan sijoitettujen luokituskohteiden lukumäärä aikahorisontin alussa;

               b)

               osoittaja on sellaisten a alakohdassa tarkoitettujen luokituskohteiden lukumäärä, jotka on todettu maksukyvyttömiksi ennen aikahorisontin loppua.

         3.   Luokituskohteita, jotka on poistettu ennen aikahorisontin loppua ja joita ei ole todettu maksukyvyttömiksi, sovelletaan ainoastaan 2 kohdan a alakohdassa tarkoitetuista lyhyen aikavälin maksukyvyttömyysasteista muodostuvaan nimittäjään 50 prosentin painolla. Kaikki luokituskohteet, joiden osalta on näyttöä siitä, että ne on poistettu ennen maksukyvyttömyyden syntymistä, on katsottava maksukyvyttömiksi luokituskohteiksi.
   4.   Luokituskohteet on katsottava 2 kohdan b alakohdassa tarkoitettuun osoittajaan sisällytettäviksi maksukyvyttömiksi luokituskohteiksi, jos on toteutunut jokin seuraavista:

               a)

               konkurssihakemus tai konkurssihallinto, joka todennäköisesti tulevaisuudessa aiheuttaa sopimusperusteisten velanhoitomaksujen suorittamatta jättämisen tai niiden viivästymisen;

               b)

               suorittamatta jätetty tai viivästynyt sopimusperusteinen koron tai pääoman maksu, jollei maksuja suoriteta sopimuksen salliman aikajouston puitteissa;

               c)

               ongelmallinen vaihto, jos tarjouksesta ilmenee, että sijoittaja saa vähemmän arvoa kuin mitä alkuperäisissä arvopapereissa luvattiin;

               d)

               luokiteltu yhteisö on sääntelyviranomaisten merkittävän valvonnan kohteena taloudellisen asemansa vuoksi.

         5.   Lyhyen aikavälin maksukyvyttömyysasteet on laskettava kullekin käytettävissä olevalle samaan luottoluokituskategoriaan sijoitettujen luokituskohteiden ryhmälle puolivuosittain 1 päivän tammikuuta ja 1 päivän heinäkuuta tilanteen mukaisesti.
   5 artikla
   Sellaisen luottoluokituskategorian pitkän aikavälin maksukyvyttömyysaste, jossa on riittävä määrä luottoluokituksia käytettävissä
   1.   Kun riittävä määrä luottoluokituksia on käytettävissä 3 artiklan mukaisesti, 1 artiklassa tarkoitettu pitkän aikavälin maksukyvyttömyysaste on laskettava 2–4 kohdassa esitetyllä tavalla.
   2.   Pitkän aikavälin maksukyvyttömyysaste on laskettava vähintään viimeisimpien kahdenkymmenen 4 artiklan 1 kohdan mukaisesti lasketun lyhyen aikavälin maksukyvyttömyysasteen painotettuna keskiarvona. Jos käytettävissä olevat lyhyen aikavälin maksukyvyttömyysasteet ulottuvat pidemmälle ajanjaksolle ja ne ovat merkityksellisiä, on käytettävä tämän pidemmän ajanjakson lyhyen aikavälin maksukyvyttömyysasteita. Jos on käytettävissä alle kaksikymmentä 4 artiklan 1 kohdan mukaisesti laskettua lyhyen aikavälin maksukyvyttömyysastetta, loput lyhyen aikavälin maksukyvyttömyysasteet on arvioitava, jotta muodostuu 20 lyhyen aikavälin maksukyvyttömyysasteen kokonaisuus.
   3.   Edellä 2 kohdassa tarkoitetun painotetun keskiarvon laskemiseksi on 4 artiklan mukaisesti laskettuihin lyhyen aikavälin maksukyvyttömyysasteisiin sisällytettävä viimeisin taantumajakso. Taantumajakson on muodostuttava vähintään yhdestä puolivuotisjaksosta, jona bruttokansantuotteiden kasvu on ollut negatiivista luokituskohteiden tärkeimmillä maantieteellisillä vertailualueilla.
   4.   Edellä 2 kohdassa tarkoitetun painotetun keskiarvon laskemiseksi on sovellettava seuraavaa:

               a)

               4 artiklan 1 kohdan mukaisesti lasketut lyhyen aikavälin maksukyvyttömyysasteet on painotettava 4 artiklan 2 kohdan a alakohdassa tarkoitetun luokituskohteiden lukumäärän perusteella;

               b)

               arvioidut lyhyen aikavälin maksukyvyttömyysasteet on painotettava perustuen sellaisiin samaan luottoluokituskategoriaan sijoitettujen luokituskohteiden lukumäärän estimaatteihin, jotka ovat käytettävissä aikahorisontin alussa.

         Painotuksilla on varmistettava taantumavuosien ja muiden kuin taantumavuosien asianmukainen edustus kokonaisen suhdannekierron aikana.

      2 jakso

         Sellaisen luottoluokituskategorian kvantitatiivisten tekijöiden laskenta, jossa ei ole riittävää määrää luottoluokituksia käytettävissä

   6 artikla
   Käytettävät luokituskohteet ja sellaisen luottoluokituskategorian pitkän aikavälin maksukyvyttömyysaste, jossa ei ole riittävää määrää luottoluokituksia käytettävissä
   Jos 3 artiklassa tarkoitettua luottoluokitusten riittävää määrää ei ole käytettävissä, 1 artiklassa tarkoitetun pitkän aikavälin maksukyvyttömyysaste on laskettava siten, että molemmat seuraavista edellytyksistä täyttyvät:

               a)

               sen on perustuttava ulkoisen luottoluokituslaitoksen antamaan sellaiseen pitkän aikavälin maksukyvyttömyysasteen estimaattiin, joka liittyy kaikkiin samaan luottoluokituskategoriaan sijoitettuihin luokituskohteisiin asetuksen (EU) N:o 575/2013 136 artiklan 2 kohdan a alakohdan mukaisesti;

               b)

               a alakohdassa tarkoitettua estimaattia on täydennettävä ulkoisen luottoluokituslaitoksen kuvauksen kohteena olevaan luottoluokituskategoriaan sijoittamien maksukyvyttömiksi todettujen ja maksukykyisten luokituskohteiden lukumäärällä.

      2 LUKU

         Kvalitatiiviset tekijät

   7 artikla
   Luottoluokituskategorian kuvauksen kvalitatiiviset tekijät
   Asetuksen (EU) N:o 575/2013 136 artiklan 2 kohdan b alakohdassa tarkoitetut kvalitatiiviset tekijät ovat

               a)

               8 artiklassa tarkoitettu ulkoisen luottoluokituslaitoksen käyttämä maksukyvyttömyyden määritelmä;

               b)

               9 artiklassa tarkoitettu ulkoisen luottoluokituslaitoksen käyttämä luottoluokituskategorian aikahorisontti;

               c)

               10 artiklassa tarkoitetut luottoluokituskategorian merkitys ja sen suhteellinen asema ulkoisen luottoluokituslaitoksen vahvistamassa luokitusasteikossa;

               d)

               11 artiklassa tarkoitettu samaan luottoluokituskategoriaan sijoitettujen luokituskohteiden luottokelpoisuus;

               e)

               12 artiklassa tarkoitettu ulkoisen luottoluokituslaitoksen antama sellainen pitkän aikavälin maksukyvyttömyysasteen estimaatti, joka liittyy kaikkiin samaan luottoluokituskategoriaan sijoitettuihin luokituskohteisiin asetuksen (EU) N:o 575/2013 136 artiklan 2 kohdan a alakohdan mukaisesti;

               f)

               13 artiklassa tarkoitettu ulkoisen luottoluokituslaitoksen vahvistama kuvauksen kohteena olevan luottoluokituskategorian ja saman ulkoisen luottoluokituslaitoksen tuottamien muiden luottoluokituskategorioiden, joiden kuvaus on jo suoritettu tämän asetuksen mukaisesti, välinen suhde (”sisäinen kuvaus”), jos sellainen on käytettävissä;

               g)

               muut asiaa koskevat tiedot, jotka voivat ilmentää luottoluokituskategoriaan liittyvän riskin tasoa.

         8 artikla
   Ulkoisen luottoluokituslaitoksen käyttämä maksukyvyttömyyden määritelmä
   Tapahtumatyyppejä, jotka ulkoinen luottoluokituslaitos on ottanut huomioon määrittääkseen, onko luokituskohde maksukyvyttömyystilassa, on verrattava 4 artiklan 4 kohdassa tarkoitettuihin tyyppeihin hyödyntämällä kaikkia käytettävissä olevia tietoja. Jos vertailu osoittaa, ettei ulkoinen luottoluokituslaitos ole ottanut huomioon kaikkia tällaisia maksukyvyttömyystyyppejä, 1 artiklassa tarkoitettuja kvantitatiivisia tekijöitä on mukautettava vastaavasti.
   9 artikla
   Luottoluokituskategorian aikahorisontti
   Ulkoisen luottoluokituslaitoksen luottoluokituskategorian määrittämisessä soveltama aikahorisontti antaa merkityksellisen tiedon siitä, onko kyseisen luottoluokituskategorian riskitaso vakaa 4 artiklan 2 kohdassa tarkoitetun aikahorisontin ajan.
   10 artikla
   Luottoluokituskategorian merkitys ja suhteellinen asema
   1.   Ulkoisen luottoluokituslaitoksen vahvistaman luottoluokituskategorian merkitys on määritettävä niiden ominaisuuksien mukaisesti, joita on kyseiseen luottoluokituskategoriaan sijoitettujen luokituskohteiden valmiuksissa vastata taloudellisista sitoumuksistaan sekä erityisesti niiden herkkyydessä reagoida taloudellisen ympäristön muutoksiin ja maksukyvyttömyystilanteen uhan läheisyydessä.
   2.   Luottoluokituskategorian merkitystä on verrattava kullekin luottoluokalle 15 artiklan mukaisesti vahvistettuun luottoluokituskategoriaan.
   3.   Luottoluokituskategorian merkitystä on tarkasteltava yhdessä ulkoisen luottoluokituslaitoksen sille luokitusasteikossa määrittämän suhteellisen sijainnin kanssa.
   11 artikla
   Samaan luottoluokituskategoriaan sijoitettujen luokituskohteiden luottokelpoisuus
   1.   Samaan luottoluokituskategoriaan sijoitettujen luokituskohteiden luottokelpoisuus on määritettävä ottamalla huomioon vähintään niiden koko sekä niiden liiketoimintojen jakautuminen eri markkinasektoreille ja maantieteellisesti.
   2.   Samaan luottoluokituskategoriaan sijoitettuihin luokituskohteisiin voidaan tarkoituksenmukaisessa laajuudessa käyttää eri luottokelpoisuusmittareita täydentämään 1 artiklassa tarkoitettujen kvantitatiivisten tekijöiden avulla saatuja tietoja, jos mittarit ovat luotettavia ja kuvauksen kannalta asianmukaisia.
   12 artikla
   Ulkoisen luottoluokituslaitoksen antama estimaatti pitkän aikavälin maksukyvyttömyysasteelle, joka liittyy kaikkiin samaan luottoluokituskategoriaan sijoitettuihin luokituskohteisiin
   Ulkoisen luottoluokituslaitoksen antama estimaatti pitkän aikavälin maksukyvyttömyysasteelle, joka liittyy kaikkiin samaan luottoluokituskategoriaan sijoitettuihin luokituskohteisiin, on otettava huomioon kuvauksessa, jos kyseinen estimaatti on riittävästi perusteltu.
   13 artikla
   Ulkoisen luottoluokituslaitoksen vahvistaman luottoluokituskategorian sisäinen kuvaus
   Saman ulkoisen luottoluokituslaitoksen määrittämää sellaisten muiden luottoluokituskategorioiden vastaavaa luottoluokkaa, joille on suoritettu 7 artiklan f alakohdan mukainen sisäinen kuvaus, on käytettävä asianmukaisena riskitason indikaattorina kuvauksen kohteena olevalle luottoluokituskategorialle.

      3 LUKU

         Vertailuarvo ja siihen liittyvät viitteet

   14 artikla
   Vertailuarvo
   Asetuksen (EU) N:o 575/2013 136 artiklan 2 kohdan c alakohdassa tarkoitettu vertailuarvo on erotettava

               a)

               kunkin luottoluokan pitkän aikavälin maksukyvyttömyysasteen vertailuarvoksi, joka esitetään liitteessä I olevassa taulukossa 1;

               b)

               kunkin luottoluokan lyhyen aikavälin maksukyvyttömyysasteen vertailuarvoksi, joka esitetään liitteessä I olevassa taulukossa 2.

         15 artikla
   Luottoluokituskategorian viitemerkitys luottoluokittain
   Luottoluokituskategorian viitemerkitys, joka vastaa kutakin luottoluokkaa, esitetään liitteessä II.
   II OSASTO

      KUVAUSTAULUKOT

   16 artikla
   Kuvaustaulukot
   Kunkin ulkoisen luottoluokituslaitoksen luottoluokituskategorioiden ja asetuksen (EU) N:o 575/2013 kolmannen osan II osaston 2 luvun 2 jaksossa esitettyjen luottoluokitusten välinen vastaavuus esitetään liitteessä III.
   III OSASTO

      LOPPUSÄÄNNÖS

   17 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 7 päivänä lokakuuta 2016.

            Komission puolesta

            Puheenjohtaja

         Jean-Claude JUNCKER

      (1)  EUVL L 176, 27.6.2013, s. 1.

      (2)  Euroopan parlamentin ja neuvoston asetus (EY) N:o 1060/2009, annettu 16 päivänä syyskuuta 2009, luottoluokituslaitoksista (EUVL L 302, 17.11.2009, s. 1).

      (3)  Komission delegoitu asetus (EU) 2015/2, annettu 30 päivänä syyskuuta 2014, Euroopan parlamentin ja neuvoston asetuksen (EY) N:o 1060/2009 täydentämisestä luottoluokituslaitosten Euroopan arvopaperimarkkinaviranomaiselle toimittamien tietojen esitystapaa koskevilla teknisillä sääntelystandardeilla (EUVL L 2, 6.1.2015, s. 24).

      (4)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).

      (5)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).

      (6)  Euroopan parlamentin ja neuvoston asetus (EU) N:o 1094/2010, annettu 24 päivänä marraskuuta 2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/79/EY kumoamisesta (EUVL L 331, 15.12.2010, s. 48).

      LIITE I

         14 artiklassa tarkoitetut vertailuarvot

         Taulukko 1

         Pitkän aikavälin vertailuarvo

         (Kolmen vuoden aikahorisontti)

                  Luottoluokka

                  Pitkän aikavälin vertailuarvo

                  Keskiarvo

                  Alaraja

                  Yläraja

                  1

                  0,10 %

                  0,00 %

                  0,16 %

                  2

                  0,25 %

                  0,17 %

                  0,54 %

                  3

                  1,00 %

                  0,55 %

                  2,39 %

                  4

                  7,50 %

                  2,40 %

                  10,99 %

                  5

                  20,00 %

                  11,00 %

                  26,49 %

                  6

                  34,00 %

                  26,50 %

                  100,00 %

         Taulukko 2

         Lyhyen aikavälin vertailuarvot

         (Kolmen vuoden aikahorisontti)

                  Luottoluokka

                  Lyhyen aikavälin vertailuarvot

                  Valvontataso

                  Laukeamistaso

                  1

                  0,80 %

                  1,20 %

                  2

                  1,00 %

                  1,30 %

                  3

                  2,40 %

                  3,00 %

                  4

                  11,00 %

                  12,40 %

                  5

                  28,60 %

                  35,00 %

                  6

                  Ei sovelleta

                  Ei sovelleta

      LIITE II

         15 artiklassa tarkoitettu luottoluokituskategorian viitemerkitys luottoluokittain

                  Luottoluokka

                  Luottoluokituskategorian merkitys

                  1

                  Luokitellulla yhteisöllä on erittäin/huomattavan hyvä valmius vastata taloudellisista sitoumuksistaan, ja siihen kohdistuu minimaalinen / erittäin pieni luottoriski.

                  2

                  Luokitellulla yhteisöllä on hyvä valmius vastata taloudellisista sitoumuksistaan, ja siihen kohdistuu pieni luottoriski, mutta se on jossain määrin alttiimpi olosuhteiden ja taloudellisen tilanteen muutosten epäsuotuisille vaikutuksille kuin luottoluokkaan 1 luokitellut yhteisöt.

                  3

                  Luokitellulla yhteisöllä on riittävä valmius vastata taloudellisista sitoumuksistaan, ja siihen kohdistuu kohtuullinen luottoriski.
                  On kuitenkin todennäköisempää, että epäsuotuisa taloudellinen tilanne tai muuttuvat olosuhteet heikentävät luokitellun yhteisön valmiutta vastata taloudellisista sitoumuksistaan.

                  4

                  Luokitellulla yhteisöllä on valmius vastata taloudellisista sitoumuksistaan, mutta siihen kohdistuu huomattava luottoriski.
                  Siihen kohdistuu merkittäviä jatkuvia epävarmuustekijöitä sekä liiketoimintaan, rahoitukseen ja talouteen epäsuotuisasti vaikuttavia tekijöitä, jotka saattavat johtaa siihen, ettei luokitellulla yhteisöllä ole riittävää valmiutta vastata taloudellisista sitoumuksistaan.

                  5

                  Luokitellulla yhteisöllä on valmius vastata taloudellisista sitoumuksistaan, mutta siihen kohdistuu korkea luottoriski.
                  Kielteiset liiketoimintaan, rahoitukseen tai talouteen liittyvät olosuhteet todennäköisesti heikentävät luokitellun yhteisön valmiutta tai halukkuutta vastata taloudellisista sitoumuksistaan.

                  6

                  Luokiteltu yhteisö on tällä hetkellä haavoittuva tai erittäin haavoittuva, siihen kohdistuu erittäin suuri luottoriski ja se on maksukyvytön tai erittäin lähellä maksukyvyttömyyttä.
                  Se on riippuvainen suotuisista liiketoimintaan, rahoitukseen ja talouteen liittyvistä olosuhteista voidakseen vastata taloudellisista sitoumuksistaan.

      LIITE III

         16 artiklassa tarkoitetut kuvaustaulukot

                     Luottoluokka

                     1

                     2

                     3

                     4

                     5

                     6

                     AM Best Europe-Rating Services Ltd.

                  Liikkeeseenlaskijoiden pitkän aikavälin luottoluokitusasteikko

                  aaa, aa+, aa, aa-

                  a+, a, a-

                  bbb+, bbb, bbb-

                  bb+, bb, bb-

                  b+, b, b-

                  ccc+, ccc, ccc-, cc, c, rs

                  Velkojen pitkän aikavälin luottoluokitusasteikko

                  aaa, aa+, aa, aa-

                  a+, a, a-

                  bbb+, bbb, bbb-

                  bb+, bb, bb-

                  b+, b, b-

                  ccc+, ccc, ccc-, cc, c, d

                  Rahoituksellisen vahvuuden luottoluokitusasteikko

                  A++, A+

                  A, A-

                  B++, B+

                  B, B-

                  C++, C+

                  C, C-, D, E, F, S

                  Lyhyen aikavälin luottoluokitusasteikko

                  AMB-1+

                  AMB-1-

                  AMB-2, AMB-3

                  AMB-4

                     ARC Ratings SA.

                  Liikkeeseenlaskijoiden keskipitkän ja pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D

                  Liikkeeseenlaskujen keskipitkän ja pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D

                  Liikkeeseenlaskijoiden lyhyen aikavälin luottoluokitusasteikko

                  A-1+

                  A-1

                  A-2, A-3

                  B, C, D

                  Liikkeeseenlaskujen lyhyen aikavälin luottoluokitusasteikko

                  A-1+

                  A-1

                  A-2, A-3

                  B, C, D

                     ASSEKURATA Assekuranz Rating-Agentur GmbH

                  Pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC/C, D

                  Yritysten lyhyen aikavälin luottoluokitusasteikko

                  A++

                  A

                  B, C, D

                     Axesor SA

                  Yleinen luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D, E

                     BCRA – Credit Rating Agency AD

                  Pankkien pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  C, D

                  Vakuutusyritysten pitkän aikavälin luottoluokitusasteikko

                  iAAA, iAA

                  iA

                  iBBB

                  iBB

                  iB

                  iC, iD

                  Yritysten pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D

                  Kuntien pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D

                  Liikkeeseenlaskujen pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D

                  Pankkien lyhyen aikavälin luottoluokitusasteikko

                  A-1+

                  A-1

                  A-2, A-3

                  B, C, D

                  Yritysten lyhyen aikavälin luottoluokitusasteikko

                  A-1+

                  A-1

                  A-2, A-3

                  B, C, D

                  Kuntien lyhyen aikavälin luottoluokitusasteikko

                  A-1+

                  A-1

                  A-2, A-3

                  B, C, D

                  Liikkeeseenlaskujen lyhyen aikavälin luottoluokitusasteikko

                  A-1+

                  A-1

                  A-2, A-3

                  B, C, D

                     Banque de France (Ranskan keskuspankki)

                  Liikkeeseenlaskijoiden yleinen pitkän aikavälin luottoluokitusasteikko

                  3++

                  3+, 3

                  4+

                  4, 5+

                  5, 6

                  7, 8, 9, P

                     Capital Intelligence Ltd

                  Liikkeeseenlaskijoiden kansainvälinen pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  C, RS, SD, D

                  Liikkeeseenlaskujen kansainvälinen pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D

                  Liikkeeseenlaskijoiden kansainvälinen lyhyen aikavälin luottoluokitusasteikko

                  A-1+

                  A-1

                  A-2, A-3

                  B, C, D

                  Liikkeeseenlaskujen kansainvälinen lyhyen aikavälin luottoluokitusasteikko

                  A-1+

                  A-1

                  A-2, A-3

                  B, C, D

                     Cerved Rating Agency SpA.

                  Yritysten pitkän aikavälin luottoluokitusasteikko

                  A1.1, A1.2, A1.3

                  A2.1, A2.2, A3.1

                  B1.1, B1.2

                  B2.1, B2.2

                  C1.1

                  C1.2, C2.1

                     Creditreform Ratings AG

                  Pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  C, D

                     CRIF SpA.

                  Yleinen pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, D1, D2

                     Dagong Europe Credit Rating

                  Pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D

                  Lyhyen aikavälin luottoluokitusasteikko

                  A-1

                  A-2, A-3

                  B, C, D

                     DBRS Ratings Limited

                  Obligaatioiden pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D

                  Yritystodistusten ja lyhyiden velkojen luottoluokitusasteikko

                  R-1 H, R-1 M

                  R-1 L

                  R-2, R-3

                  R-4, R-5, D

                  Vastuiden maksukyvyn luottoluokitusasteikko

                  IC-1

                  IC-2

                  IC-3

                  IC-4

                  IC-5

                  D

                     European Rating Agency, a.s.

                  Pitkän aikavälin luottoluokitusasteikko

                  AAA, AA, A

                  BBB

                  BB

                  B

                  CCC, CC, C, D

                  Lyhyen aikavälin luottoluokitusasteikko

                  S1

                  S2

                  S3, S4, NS

                     EuroRating Sp. z o.o.

                  Yleinen pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D

                     Euler Hermes Rating GmbH

                  Yleinen pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, SD, D

                     FERI EuroRating Services AG

                  FERI EuroRating -luottoluokitusasteikko

                  AAA, AA

                  A

                  BBB, BB

                  B

                  CCC, CC, D

                     Fitch Ratings

                  Liikkeeseenlaskijoiden pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, RD, D

                  Yritysrahoitusobligaatioiden pitkän aikavälin luottoluokitusasteikko

                  AAA AA

                  A

                  BBB

                  BB

                  B

                  CCC, CC, C

                  Kansainvälinen pitkän aikavälin IFS-luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C

                  Lyhyen aikavälin luottoluokitusasteikko

                  F1+

                  F1

                  F2, F3

                  B, C, RD, D

                  Lyhyen aikavälin IFS-luottoluokitusasteikko

                  F1+

                  F1

                  F2, F3

                  B, C

                     GBB-Rating Gesellschaft für Bonitätsbeurteilung GmbH

                  Yleinen pitkän aikavälin luottoluokitusasteikko

                  AAA, AA

                  A, BBB

                  BB

                  B

                  CCC, CC, C, D

                     ICAP Group S.A

                  Yleinen pitkän aikavälin luottoluokitusasteikko

                  AA, A

                  BB, B

                  C, D

                  E, F

                  G, H

                     Japan Credit Rating Agency Ltd

                  Liikkeeseenlaskijoiden pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, LD, D

                  Liikkeeseenlaskujen pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D

                  Liikkeeseenlaskijoiden lyhyen aikavälin luottoluokitusasteikko

                  J-1+

                  J-1

                  J-2

                  J-3, NJ, LD, D

                  Liikkeeseenlaskujen lyhyen aikavälin luottoluokitusasteikko

                  J-1+

                  J-1

                  J-2

                  J-3, NJ, D

                     Kroll Bond Rating Agency

                  Pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D

                  Lyhyen aikavälin luottoluokitusasteikko

                  K1+

                  K1

                  K2, K3

                  B, C, D

                     Moody's Investors Service

                  Yleinen pitkän aikavälin luottoluokitusasteikko

                  Aaa, Aa

                  A

                  Baa

                  Ba

                  B

                  Caa, Ca, C

                  Joukkolainarahastojen luottoluokitusasteikko

                  Aaa-bf, Aa-bf

                  A-bf

                  Baa-bf

                  Ba-bf

                  B-bf

                  Caa-bf, Ca-bf, C-bf

                  Yleinen lyhyen aikavälin luottoluokitusasteikko

                  P-1

                  P-2

                  P-3

                  NP

                     Standard & Poor's Ratings Services

                  Liikkeeseenlaskijoiden pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, R, SD/D

                  Liikkeeseenlaskujen pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D

                  Vakuutusyritysten rahoituksellisen vahvuuden luottoluokitusasteikko

                  AAA, AA

                  A

                  BBB

                  BB

                  B

                  CCC, CC, SD/D, R

                  Rahastojen luottoluokitusasteikko

                  AAAf, AAf

                  Af

                  BBBf

                  BBf

                  Bf

                  CCCf

                  Keskisuurten yritysten (mid-market) luottoluokitusasteikko

                  MM1

                  MM2

                  MM3, MM4

                  MM5, MM6

                  MM7, MM8, MMD

                  Liikkeeseenlaskijoiden lyhyen aikavälin luottoluokitusasteikko

                  A-1+

                  A-1

                  A-2, A-3

                  B, C, R, SD/D

                  Liikkeeseenlaskujen lyhyen aikavälin luottoluokitusasteikko

                  A-1+

                  A-1

                  A-2, A-3

                  B, C, D

                     Scope Ratings AG

                  Yleinen pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC,C, D

                  Yleinen lyhyen aikavälin luottoluokitusasteikko

                  S-1+

                  S-1

                  S-2

                  S-3, S-4

                     Spread Research

                  Kansainvälinen pitkän aikavälin luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D

                     The Economist Intelligence Unit Ltd

                  Valtioiden luottoluokitusasteikko

                  AAA, AA

                  A

                  BBB

                  BB

                  B

                  CCC, CC, C, D


title: Komission täytäntöönpanoasetus (EU) 2015/1854, annettu 15 päivänä lokakuuta 2015, kiinteistä tuontiarvoista tiettyjen hedelmien ja vihannesten tulohinnan määrittämiseksi

text:
               16.10.2015

               FI

               Euroopan unionin virallinen lehti

               L 271/31

         KOMISSION TÄYTÄNTÖÖNPANOASETUS (EU) 2015/1854,
   annettu 15 päivänä lokakuuta 2015,
   kiinteistä tuontiarvoista tiettyjen hedelmien ja vihannesten tulohinnan määrittämiseksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1),
   ottaa huomioon neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7 päivänä kesäkuuta 2011 annetun komission täytäntöönpanoasetuksen (EU) N:o 543/2011 (2) ja erityisesti sen 136 artiklan 1 kohdan,
   sekä katsoo seuraavaa:

               (1)

               Täytäntöönpanoasetuksessa (EU) N:o 543/2011 säädetään Uruguayn kierroksen monenvälisten kauppaneuvottelujen tulosten soveltamiseksi perusteista, joiden mukaan komissio vahvistaa kolmansista maista tapahtuvan tuonnin kiinteät arvot mainitun asetuksen liitteessä XVI olevassa A osassa luetelluille tuotteille ja ajanjaksoille.

               (2)

               Kiinteä tuontiarvo lasketaan joka työpäivä täytäntöönpanoasetuksen (EU) N:o 543/2011 136 artiklan 1 kohdan mukaisesti ottaen huomioon päivittäin vaihtuvat tiedot. Sen vuoksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) N:o 543/2011 136 artiklassa tarkoitetut kiinteät tuontiarvot vahvistetaan tämän asetuksen liitteessä.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 15 päivänä lokakuuta 2015.

            Komission puolesta,

            puheenjohtajan nimissä

         Jerzy PLEWA

            Maatalouden ja maaseudun kehittämisen pääosaston pääjohtaja

      (1)  EUVL L 347, 20.12.2013, s. 671.

      (2)  EUVL L 157, 15.6.2011, s. 1.

      LIITE

         Kiinteät tuontiarvot tiettyjen hedelmien ja vihannesten tulohinnan määrittämiseksi

                  (EUR/100 kg)

                  CN-koodi

                  Kolmansien maiden koodi (1)

                  Kiinteä tuontiarvo

                  0702 00 00

                  AL

                  84,4

                  MA

                  132,6

                  MK

                  46,1

                  TR

                  56,6

                  ZZ

                  79,9

                  0707 00 05

                  AL

                  36,9

                  TR

                  116,7

                  ZZ

                  76,8

                  0709 93 10

                  TR

                  136,8

                  ZZ

                  136,8

                  0805 50 10

                  AR

                  161,3

                  CL

                  149,0

                  TR

                  110,2

                  UY

                  78,7

                  ZA

                  104,7

                  ZZ

                  120,8

                  0806 10 10

                  BR

                  252,3

                  EG

                  198,3

                  MA

                  56,6

                  MK

                  97,5

                  TR

                  169,2

                  ZZ

                  154,8

                  0808 10 80

                  AR

                  122,1

                  CL

                  86,3

                  MK

                  23,1

                  NZ

                  155,0

                  US

                  86,4

                  ZA

                  144,4

                  ZZ

                  102,9

                  0808 30 90

                  CN

                  65,9

                  TR

                  135,5

                  XS

                  95,1

                  ZA

                  218,5

                  ZZ

                  128,8

         (1)  Kolmansien maiden kanssa käytävää ulkomaankauppaa koskevista yhteisön tilastoista annetun Euroopan parlamentin ja neuvoston asetuksen (EY) N:o 471/2009 täytäntöönpanosta maa- ja alueluokituksen ajan tasalle saattamisen osalta 27 päivänä marraskuuta 2012 annetussa komission asetuksessa (EU) N:o 1106/2012 (EUVL L 328, 28.11.2012, s. 7) vahvistettu maanimikkeistö. Koodi ”ZZ” tarkoittaa ”muuta alkuperää”.


title: Komission täytäntöönpanoasetus (EU) N:o 1217/2014, annettu 11 päivänä marraskuuta 2014 , tiettyjen tavaroiden luokittelusta yhdistettyyn nimikkeistöön

text:
               14.11.2014

               FI

               Euroopan unionin virallinen lehti

               L 329/17

         KOMISSION TÄYTÄNTÖÖNPANOASETUS (EU) N:o 1217/2014,
   annettu 11 päivänä marraskuuta 2014,
   tiettyjen tavaroiden luokittelusta yhdistettyyn nimikkeistöön
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
   sekä katsoo seuraavaa:

               (1)

               Asetuksen (ETY) N:o 2658/87 liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.

               (2)

               Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.

               (3)

               Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.

               (4)

               On aiheellista säätää, että sitovien tariffitietojen haltija voi neuvoston asetuksen (ETY) N:o 2913/92 (2) 12 artiklan 6 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.

               (5)

               Tässä asetuksessa säädetyt toimenpiteet ovat tullikoodeksikomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
   2 artikla
   Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (ETY) N:o 2913/92 12 artiklan 6 kohdan mukaisesti vielä kolmen kuukauden ajan tämän asetuksen voimaantulosta.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä marraskuuta 2014.

            Komission puolesta,

            puheenjohtajan nimissä

         Heinz ZOUREK

            Verotuksen ja tulliliiton pääosaston pääjohtaja

      (1)  EYVL L 256, 7.9.1987, s. 1.

      (2)  Neuvoston asetus (ETY) N:o 2913/92, annettu 12 päivänä lokakuuta 1992, yhteisön tullikoodeksista (EYVL L 302, 19.10.1992, s. 1).

      LIITE

                  Tavaran kuvaus

                  Luokittelu
                  (CN-koodi)

                  Perusteet

                  (1)

                  (2)

                  (3)

                              1.

                              Tavara (nk. sähköinen suodatin), joka koostuu pinta-asennettavasta monikerroksisesta keraamisesta läpivientikondensaattorista ja jonka mitat ovat noin 8 × 3 × 3 mm.
                              Se esitetään tullille alipäästösuodattimena, joka on tarkoitettu käytettäväksi sähkömagneettisen häiriön poistosuodattimena (EMI-suodattimena) esimerkiksi tehovahvistimissa, teholähteissä, lämpötilansäätimissä, moottorinohjausyksiköissä ja ohjauspiireissä.

                      (1) Ks. kuva 1.

                  8532 24 00

                  Luokittelu määräytyy yhdistetyn nimikkeistön 1 ja 6 yleisen tulkintasäännön määräysten, XVI jakson 2 huomautuksen a alakohdan ja CN-koodien 8532 ja 8532 24 00 nimiketekstien mukaisesti.
                  Tavaraa käytetään komponenttina monenlaisissa koneissa. Koska se koostuu ainoastaan kondensaattorista, se on luokiteltava CN-koodiin 8532 24 00 keraamisesti eristetyksi, monikerroksiseksi kiinteäksi kondensaattoriksi.

                              2.

                              Tavara (nk. sähköinen suodatin), joka koostuu kondensaattorista ja kahdesta ferriittihelmestä ja jonka mitat ovat noin 7 × 2 × 2 mm.
                              Sijaisvirtapiiri koostuu kahdesta induktorista, joista yksi kutakin ferriittihelmeä varten ja jotka on kytketty sarjaan tasavirtatielle ja liitetty johtimeen pinta-asennettavan läpivientikondensaattorin oikealle ja vasemmalle sivulle.
                              Kaksi ferriittihelmeä toimii induktoreina, joilla minimoidaan ympäröivien piirien aiheuttamaa resonanssia vaimentamalla korkeataajuisia sähkövirtoja.
                              Tavara esitetään tullille käytettäväksi sähkömagneettisen häiriön poistosuodattimena (EMI-suodattimena) esimerkiksi auto- ja teollisissa sovelluksissa.

                      (1) Ks. kuva 2.

                  8548 90 90

                  Luokittelu määräytyy yhdistetyn nimikkeistön 1 ja 6 yleisen tulkintasäännön määräysten, XVI jakson 2 huomautuksen c alakohdan sekä CN-koodien 8548, 8548 90 ja 8548 90 90 nimiketekstien mukaisesti.
                  Kun otetaan huomioon tavaran objektiiviset ominaisuudet eli se, että tavara ei koostu pelkästään kondensaattorista vaan myös kahdesta ferriittihelmestä, se ei täysin vastaa nimikkeen 8532 nimiketekstiä (kondensaattorit).
                  Lisäksi koska sekä ferriittihelmet että kondensaattori ovat yhtä tärkeät sähköisen suodattimen kokonaistoiminnan kannalta, tavaran käyttötarkoitus on laajempi kuin nimikkeen 8532 tavaran kuvaus. Sen vuoksi luokittelu kyseiseen nimikkeeseen 1 yleisen tulkintasäännön ja XVI jakson 2 huomautuksen a alakohdan mukaisesti ei tule kyseeseen.
                  Tavaraa käytetään komponenttina monenlaisissa koneissa. Koska se ei sovellu käytettäväksi yksinomaan tai pääasiallisesti tietyssä koneessa tai koneiden luokassa, se on luokiteltava CN-koodiin 8548 90 90 muualle 85 ryhmään kuulumattomaksi muuksi koneiden ja laitteiden sähköosaksi.

                     Kuva 1

                     Kuva 2

                  (Piiri)

                  (Sijaispiiri)

         (1)  Kuvat ovat ainoastaan ohjeellisia.


title: Komission täytäntöönpanoasetus (EU) N:o 1114/2014, annettu 21 päivänä lokakuuta 2014 , virallisia lihan trikiinitarkastuksia koskevista erityissäännöistä annetun asetuksen (EY) N:o 2075/2005 muuttamisesta  ETA:n kannalta merkityksellinen teksti

text:
               22.10.2014

               FI

               Euroopan unionin virallinen lehti

               L 302/46

         KOMISSION TÄYTÄNTÖÖNPANOASETUS (EU) N:o 1114/2014,
   annettu 21 päivänä lokakuuta 2014,
   virallisia lihan trikiinitarkastuksia koskevista erityissäännöistä annetun asetuksen (EY) N:o 2075/2005 muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (1) ja erityisesti sen 18 artiklan 8–11 kohdan,
   sekä katsoo seuraavaa:

               (1)

               Komission asetuksessa (EY) N:o 2075/2005 (2) vahvistetaan trikiinitartunnalle alttiiden lajien ruhojen näytteenottoa sekä tilojen ja lokerojen tilanteen määrittämistä koskevat säännöt ja lihan unioniin tuontia koskevat edellytykset. Siinä säädetään myös vertailumenetelmistä ja vastaavista menetelmistä trikiinin osoittamiseksi ruhoista otetuissa näytteissä.

               (2)

               Asetuksessa (EY) N:o 2075/2005 sallitaan kotieläimenä pidettävien sikojen ruhojen leikkaaminen tietyin edellytyksin trikiinitutkimuksen tuloksia odotettaessa. Leikkaamojen toiminnan helpottamiseksi olisi harkittava tällaista lupaa myös hevosten osalta samoin edellytyksin.

               (3)

               Komission asetuksella (EU) N:o 216/2014 (3) tehtiin muutoksia tiettyihin asetuksessa (EY) N:o 2075/2005 säädettyihin poikkeuksiin, jotka koskevat näytteenottoa kotieläimenä pidettävistä sioista trikiinin osoittamiseksi. Asetuksella (EU) N:o 216/2014 muutettiin myös vaatimuksia, jotka elintarvikealan toimijoiden on täytettävä saadakseen tilansa virallisesti tunnustetuksi valvottuja pito-olosuhteita noudattavaksi tilaksi. Yhden edellytyksen mukaan toimija voi tuoda uusia eläimiä tilalle vain, jos ne tulevat tiloilta, jotka on myös virallisesti tunnustettu valvottuja pito-olosuhteita noudattaviksi tiloiksi. Olisi selvennettävä, mitä edellytyksiä sovelletaan, kun muita kuin suoraan teurastettaviksi tarkoitettuja kotieläimenä pidettäviä sikoja siirretään tilalta toiselle keräyskeskusten kautta. Lisäksi unionin sisäistä kauppaa ja tuontia koskevat todistukset olisi mukautettava kyseisiin muutettuihin vaatimuksiin.

               (4)

               Virkaeläinlääkärin olisi sisällytettävä tieto alkuperätilan virallisesta tunnustamisesta valvottuja pito-olosuhteita noudattavaksi tilaksi eläinten terveystodistuksiin, joista säädetään neuvoston direktiivissä 64/432/ETY (4) unionin sisäisen sikojen kaupan osalta ja komission asetuksessa (EU) N:o 206/2010 (5) kolmansista maista unioniin suuntautuvan kotieläimenä pidettävien sikojen tuonnin osalta, jotta jäsenvaltiot voivat soveltaa teurastuksen yhteydessä asianmukaista trikiinitestausjärjestelmää ja jottei vaaranneta jalostus- ja tuotantosikoja vastaanottavan tilan tilannetta.

               (5)

               Sen varmistamiseksi, että asetusta (EY) N:o 2075/2005 sovelletaan oikein, kotieläimenä pidettäviä sikoja tai niiden lihaa vievät kolmannet maat olisi lueteltava tuontiedellytyksiä koskevissa asiaankuuluvissa säädöksissä, jos ne soveltavat poikkeuksia, jotka koskevat näytteenottoa kotieläimenä pidettävistä sioista trikiinin osoittamiseksi ja jos tilat tai lokerot on virallisesti tunnustettu valvottuja pito-olosuhteita noudattaviksi.

               (6)

               Kansanterveyttä koskeva vakuutus trikiinitutkimuksesta olisi sisällytettävä lähetysten mukana oleviin eläinlääkärintodistuksiin tuoreen lihan osalta asetuksen (EU) N:o 206/2010 mukaisesti, raakalihavalmisteiden osalta komission päätöksen 2000/572/EY (6) mukaisesti ja lihavalmisteiden osalta komission päätöksen 2007/777/EY (7) mukaisesti.

               (7)

               EU:n parasitologian vertailulaboratorio on suositellut asetuksen (EY) N:o 2075/2005 tekstin selkeyttämistä trikiinitestauksen tiettyjä vastaavia menetelmiä koskevan menettelyn osalta. EU:n vertailulaboratorio on myös validoinut uuden menetelmän (PrioCHECK® Trichinella AAD KIT) trikiinin osoittamiseksi kotieläiminä pidettävien sikojen lihassa. Tämä menetelmä olisi sen vuoksi hyväksyttävä kyseisen lajin testaamista varten.

               (8)

               Sen vuoksi asetusta (EY) N:o 2075/2005 olisi muutettava.

               (9)

               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Muutetaan asetus (EY) N:o 2075/2005 seuraavasti:

               1)

               Korvataan 2 artikla seuraavasti:
               ”2 artikla
               Näytteenotto ruhoista
               1.   Kotieläimenä pidettävien sikojen ruhoista on otettava näytteitä teurastamoissa osana post mortem -tarkastusta seuraavasti:

                           a)

                           kaikki siitosemakkojen ja -karjujen ruhot tai vähintään 10 prosenttia teurastettavaksi lähetettyjen eläinten ruhoista joka vuosi kultakin tilalta, joka on virallisesti tunnustettu valvottuja pito-olosuhteita noudattavaksi tilaksi, on tutkittava trikiinin varalta.

                           b)

                           kaikki ruhot tiloilta, joita ei ole virallisesti tunnustettu valvottuja pito-olosuhteita noudattaviksi tiloiksi, on tutkittava järjestelmällisesti trikiinin varalta.

                     Jokaisesta ruhosta on otettava näyte, joka tutkitaan trikiinien varalta toimivaltaisen viranomaisen nimeämässä laboratoriossa käyttäen osoitusmenetelmänä joko

                           a)

                           liitteessä I olevassa I luvussa määriteltyä vertailumenetelmää; tai

                           b)

                           liitteessä I olevassa II luvussa määriteltyä vastaavaa menetelmää.

                     2.   Trikiinitartunnalle alttiiden hevosten, villisikojen sekä muiden tarhattujen ja luonnonvaraisten eläinlajien ruhoista on otettava järjestelmällisesti näytteitä teurastamoissa tai riistankäsittelylaitoksissa osana post mortem -tarkastusta.
               Jokaisesta ruhosta otetaan näyte, joka tutkitaan liitteiden I ja III mukaisesti toimivaltaisen viranomaisen nimeämässä laboratoriossa.
               3.   Jos elintarvikealan toimija takaa täyden jäljitettävyyden, kotieläimenä pidettävien sikojen sekä hevosten ruhot voidaan trikiinitutkimuksen tuloksia odotettaessa leikata enintään kuuteen osaan teurastamossa tai samoissa tiloissa olevassa leikkaamossa.
               Poiketen ensimmäisestä alakohdasta ja sen jälkeen kun toimivaltainen viranomainen on antanut hyväksynnän, edellä tarkoitetut ruhot voidaan leikata teurastamon yhteydessä olevassa tai erillisessä leikkaamossa edellyttäen, että

                           a)

                           toimivaltainen viranomainen valvoo menettelyä;

                           b)

                           ruhon tai sen osien määränpäänä on enintään yksi leikkaamo;

                           c)

                           leikkaamo sijaitsee jäsenvaltion alueella; ja

                           d)

                           kaikki ruhon osat todetaan ihmisravinnoksi kelpaamattomaksi, jos ruhosta otettu näyte on positiivinen.”

               2)

               Korvataan 13 artikla seuraavasti:
               ”13 artikla
               Tuontia koskevat terveysvaatimukset
               1.   Trikiinitartuntaa mahdollisesti kantavien eläinlajien poikkijuovaisia lihaksia sisältävää lihaa saa tuoda unioniin ainoastaan, jos se on ennen vientiä tutkittu trikiinien varalta 2 tai 3 artiklan vaatimuksia vastaavalla tavalla siinä kolmannessa maassa, jossa eläimet teurastettiin.
               2.   Kolmas maa voi soveltaa 3 artiklan 2 ja 3 kohdassa säädettyjä poikkeuksia ainoastaan, jos se on ilmoittanut komissiolle näiden poikkeusten soveltamisesta ja jos se sisältyy tätä tarkoitusta varten luetteloon, joka on

                           i)

                           asetuksen (EU) N:o 206/2010 liitteessä I olevassa 1 osassa kotieläimenä pidettävien elävien sikojen tuonnin osalta;

                           ii)

                           asetuksen (EU) N:o 206/2010 liitteessä II olevassa 1 osassa kotieläimenä pidettävien sikojen tuoreen lihan tuonnin osalta;

                           iii)

                           päätöksen 2007/777/EY liitteessä II olevassa 2 osassa sellaisten lihavalmisteiden tuonnin osalta, jotka on tuotettu pelkästään kotieläimenä pidettävien sikojen lihasta tai niistä saatavista lihavalmisteista.”

               3)

               Korvataan 15 artikla seuraavasti:
               ”15 artikla
               Asiakirjat
               1.   Virkaeläinlääkärin on sisällytettävä direktiivin 64/432/ETY liitteessä F esitetyn mallin 2 mukaiseen terveystodistukseen, joka on tarkoitettu kotieläimenä pidettävien elävien sikojen unionin sisäiseen kauppaan, tiedot alkuperätilan virallisesta tunnustamisesta valvottuja pito-olosuhteita noudattavaksi tilaksi tämän asetuksen 8 artiklassa säädetyllä tavalla.
               2.   Virkaeläinlääkärin on sisällytettävä asetuksen (EU) N:o 206/2010 liitteessä I olevassa 2 osassa esitettyjen mallien POR-X ja POR-Y mukaiseen terveystodistukseen, joka on tarkoitettu kotieläimenä pidettävien sikojen unioniin suuntautuvaan tuontiin, tiedot siitä, että kolmannen maan toimivaltainen viranomainen on virallisesti tunnustanut alkuperätilan tämän asetuksen liitteessä IV säädettyjä valvottuja pito-olosuhteita vastaavia pito-olosuhteita noudattavaksi tilaksi.
               3.   Virkaeläinlääkärin on sisällytettävä asetuksen (EU) N:o 206/2010 liitteessä II olevassa 2 osassa esitettyjen mallien ’POR’ mukaiseen eläinlääkärintodistukseen, joka on kolmansista maista unioniin tuotavaksi tarkoitetun lihan lähetysten mukana, kansanterveyttä koskeva vakuutus trikiinitutkimuksesta, joka on tehty tämän asetuksen 13 artiklan mukaisesti lihan alkuperämaana olevassa kolmannessa maassa.
               4.   Virkaeläinlääkärin on sisällytettävä päätöksen 2000/572/EY liitteessä II esitetyn mallin mukaiseen eläinten terveyttä ja kansanterveyttä koskevaan todistukseen, joka on kolmansista maista unioniin tuotavaksi tarkoitettujen raakalihavalmisteiden lähetysten mukana, kansanterveyttä koskeva vakuutus trikiinitutkimuksesta, joka on tehty tämän asetuksen 13 artiklan mukaisesti lihan alkuperämaana olevassa kolmannessa maassa.
               5.   Virkaeläinlääkärin on sisällytettävä päätöksen 2007/777/EY liitteessä III esitetyn mallin mukaiseen eläinten terveyttä ja kansanterveyttä koskevaan todistukseen, joka on kolmansista maista unioniin tuotavaksi tarkoitettujen tiettyjen lihavalmisteiden ja käsiteltyjen mahojen, rakkojen ja suolten lähetysten mukana, kansanterveyttä koskeva vakuutus trikiinitutkimuksesta, joka on tehty tämän asetuksen 13 artiklan mukaisesti lihan alkuperämaana olevassa kolmannessa maassa.”

               4)

               Korvataan liitteessä I olevan I luvun 3 kohdan IV alakohta seuraavasti:

                           ”IV

                           Puhdistaminen ja sterilointi positiivisen tai epävarman tuloksen jälkeen
                           Jos yhdistetystä tai yksittäisestä näytteestä saatu tulos on positiivinen tai epävarma, kaikki lihan kanssa kosketuksissa olevat materiaalit (sekoittimen kulho ja terä, lasimalja, sekoitussauva, lämpötila-anturi, kartiomainen suodatinsuppilo, siivilä ja pinsetit/atulat) on puhdistettava huolellisesti pesemällä lämpimällä vedellä (65–90 °C). Jos pesussa käytetään pesuainetta, on suositeltavaa huuhdella kaikki osat huolellisesti pesuaineen poistamiseksi.”

               5)

               Korvataan liitteessä I olevan II luvun D osan 3 kohdan IV alakohta seuraavasti:

                           ”IV

                           Puhdistaminen ja sterilointi positiivisen tai epävarman tuloksen jälkeen
                           Jos yhdistetystä tai yksittäisestä näytteestä saatu lateksi-agglutinaatiotestin tulos on positiivinen tai epävarma, kaikki lihan kanssa kosketuksissa olevat materiaalit (sekoittimen kulho ja terä, survin, lasimalja, sekoitussauva, lämpötila-anturi, kartiomainen suodatinsuppilo, siivilä ja pinsetit/atulat) on puhdistettava huolellisesti kastamalla ne muutamaksi sekunniksi lämpimään veteen (65–90 °C). Lihajäämät tai inaktivoidut toukat, joita saattaa edelleen olla materiaalien pinnalla, voidaan poistaa puhtaalla sienellä ja vesijohtovedellä. Tarpeen mukaan voidaan lisätä muutama tippa pesuainetta rasvan poistamiseksi laitteista. Tämän jälkeen on suositeltavaa huuhdella kaikki osat huolellisesti pesuainejäämien poistamiseksi kokonaan.”

               6)

               Lisätään liitteessä I olevaan II lukuun E osa seuraavasti:
               ”E.   Keinotekoinen digestiokoe trikiinin toukkien osoittamiseksi in vitro lihanäytteissä, PrioCHECK® Trichinella AAD Kit

                  Tätä menetelmää pidetään vastaavana ainoastaan kotieläimenä pidettävien sikojen lihan testausta varten.

               PrioCHECK® Trichinella AAD Kit -pakkausta käytetään pakkauksen käyttöohjeiden mukaisesti käyttäen erotussuppiloita (Lenz NS 29/32) ja lasista 80 ml:n koeputkea.”

               7)

               Korvataan liitteessä IV olevan I luvun A osassa g–j kohta seuraavasti:

                           ”g)

                           Toimijan on varmistettava, että kotieläimenä pidettävät siat merkitään, jotta jokainen eläin voidaan jäljittää takaisin asianomaiselle tilalle.

                           h)

                           Toimijan on varmistettava, että kotieläimenä pidettäviä sikoja tuodaan tilalle ainoastaan, jos ne ovat peräisin ja tulevat tiloilta, jotka on virallisesti tunnustettu valvottuja pito-olosuhteita noudattaviksi tiloiksi.

                           i)

                           Yksikään kotieläimenä pidettävä sika ei pääse ulkotiloihin, ellei toimija pysty riskin arvioinnin avulla osoittamaan toimivaltaista viranomaista tyydyttävällä tavalla, että ulkoilun kesto, tilat ja olosuhteet eivät aiheuta vaaraa trikiinin kulkeutumisesta tilalle.

                           j)

                           Yhtäkään direktiivin 64/432/ETY 2 artiklan 2 kohdan c alakohdassa tarkoitettua jalostus- tai tuotantosikaa ei ole purettu kuormasta alkuperätilalta lähdön jälkeen direktiivin 64/432/ETY 2 artiklan 2 kohdan o alakohdassa tarkoitetussa keräyskeskuksessa, jollei keräyskeskus täytä tämän osan a–i alakohdan vaatimuksia ja jolleivät kaikki keräyskeskuksessa erien muodostamiseksi koottavat kotieläimenä pidettävät siat ole peräisin ja tule tiloilta, jotka on virallisesti tunnustettu valvottuja pito-olosuhteita noudattaviksi tiloiksi, tai virallisesti tunnustetuista lokeroista.”

         2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 21 päivänä lokakuuta 2014.

            Komission puolesta

            Puheenjohtaja

         José Manuel BARROSO

      (1)  EUVL L 139, 30.4.2004, s. 206.

      (2)  Komission asetus (EY) N:o 2075/2005, annettu 5 päivänä joulukuuta 2005, virallisia lihan trikiinitarkastuksia koskevista erityissäännöistä (EUVL L 338, 22.12.2005, s. 60).

      (3)  Komission asetus (EU) N:o 216/2014, annettu 7 päivänä maaliskuuta 2014, virallisia lihan trikiinitarkastuksia koskevista erityissäännöistä annetun asetuksen (EY) N:o 2075/2005 muuttamisesta (EUVL L 69, 8.3.2014, s. 85).

      (4)  Neuvoston direktiivi 64/432/ETY, annettu 26 päivänä kesäkuuta 1964, eläinten terveyteen liittyvistä ongelmista yhteisön sisäisessä nautaeläinten ja sikojen kaupassa (EYVL 121, 29.7.1964, s. 1977).

      (5)  Komission asetus (EU) N:o 206/2010, annettu 12 päivänä maaliskuuta 2010, sellaisten kolmansien maiden ja alueiden tai niiden osien luetteloiden vahvistamisesta, joista on sallittua tuoda Euroopan unionin alueelle tiettyjä eläimiä ja tuoretta lihaa, sekä eläinlääkärintodistuksia koskevista vaatimuksista (EUVL L 73, 20.3.2010, s. 1).

      (6)  Komission päätös 2000/572/EY, tehty 8 päivänä syyskuuta 2000, eläinten terveyttä ja kansanterveyttä sekä eläinlääkärintodistuksia koskevista vaatimuksista raakalihavalmisteiden tuonnissa yhteisöön kolmansista maista (EYVL L 240, 23.9.2000, s. 19).

      (7)  Komission päätös 2007/777/EY, tehty 29 päivänä marraskuuta 2007, eläinten terveyttä ja kansanterveyttä koskevista edellytyksistä ja todistusmalleista ihmisravinnoksi tarkoitettujen tiettyjen lihavalmisteiden ja käsiteltyjen mahojen, rakkojen ja suolten tuonnissa kolmansista maista sekä päätöksen 2005/432/EY kumoamisesta (EUVL L 312, 30.11.2007, s. 49).


title: Komission täytäntöönpanoasetus (EU) N:o 699/2014, annettu 24 päivänä kesäkuuta 2014 , lääkkeitä yleisölle etämyynnillä tarjoavien henkilöiden tunnistamiseen tarkoitetun yhteisen tunnuksen mallista ja tunnuksen aitouden tarkastamiseksi tarkoitetuista teknisistä, sähköisistä ja suojausta koskevista vaatimuksista  ETA:n kannalta merkityksellinen teksti

text:
               25.6.2014

               FI

               Euroopan unionin virallinen lehti

               L 184/5

         KOMISSION TÄYTÄNTÖÖNPANOASETUS (EU) N:o 699/2014,
   annettu 24 päivänä kesäkuuta 2014,
   lääkkeitä yleisölle etämyynnillä tarjoavien henkilöiden tunnistamiseen tarkoitetun yhteisen tunnuksen mallista ja tunnuksen aitouden tarkastamiseksi tarkoitetuista teknisistä, sähköisistä ja suojausta koskevista vaatimuksista
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon ihmisille tarkoitettuja lääkkeitä koskevista yhteisön säännöistä 6 päivänä marraskuuta 2001 annetun Euroopan parlamentin ja neuvoston direktiivin 2001/83/EY (1) ja erityisesti sen 85 c artiklan 3 kohdan,
   sekä katsoo seuraavaa:

               (1)

               Direktiivin 2001/83/EY 85 c artiklan 3 kohdan mukaan on otettava käyttöön yhteinen tunnus, joka on tunnistettavissa kaikkialla unionissa, mahdollistaen kuitenkin sen jäsenvaltion tunnistamisen, johon lääkkeitä tietoyhteiskunnan palvelujen avulla etämyyntiin yleisölle tarjoava henkilö on sijoittautunut.

               (2)

               Direktiivin 2001/83/EY 85 c artiklan 3 kohdan a alakohdan mukaan komissio hyväksyy täytäntöönpanosäädöksiä, jotka koskevat teknisiä, sähköisiä ja suojausta koskevia vaatimuksia, joiden avulla voidaan tarkastaa yhteisen tunnuksen aitous. Näillä vaatimuksilla olisi voitava taata korkea turvallisuuden taso ja estää tunnuksen väärinkäyttö.

               (3)

               Direktiivin 85 c artiklan 1 kohdan d alakohdan iii alakohdan mukaan yhteisen tunnuksen aitous tarkastetaan hyperlinkillä, joka yhdistää tunnuksen ja 85 c artiklan 4 kohdan c alakohdassa tarkoitetussa luettelossa olevan sellaisen henkilön tietueen, jolla on lupa tai valtuudet toimittaa lääkkeitä etämyyntinä yleisölle tietoyhteiskunnan palvelujen avulla. Sen vuoksi näiden hyperlinkkien olisi oltava pysyviä ja suojattuja.

               (4)

               Jotta estettäisiin tunnuksen väärinkäyttö, 85 c artiklan 4 kohdassa tarkoitettujen kansallisten verkkosivustojen olisi oltava suojattuja ja ajantasaisia ja toimittava luotettavan verkkoisännän verkkotunnuksilla.

               (5)

               Tässä asetuksessa säädetyt toimenpiteet ovat ihmisille tarkoitettuja lääkkeitä käsittelevän pysyvän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Direktiivin 2001/83/EY 85 c artiklan 3 kohdan b alakohdassa tarkoitetun yhteisen tunnuksen mallissa on noudatettava tämän asetuksen liitteessä esitettyä mallia.
   2 artikla
   Direktiivin 85 c artiklan 4 kohdassa mainitulle verkkosivustolle pääsyn on oltava sellainen, että yleisö voi olla varma siitä, että kyseessä on turvattu verkkosivu tätä tarkoitusta varten.
   3 artikla
   Direktiivin 2001/83/EY 85 c artiklan 1 kohdan d alakohdan iii alakohdassa mainitun hyperlinkin, jolla yhdistetään toisiinsa niiden henkilöiden verkkosivustot, joilla on lupa tai valtuudet toimittaa lääkkeitä etämyyntinä yleisölle tietoyhteiskunnan palvelujen avulla, ja verkkosivustot, joilla sijaitsevat direktiivin 85 c artiklan 4 kohdan c alakohdassa tarkoitetut kansalliset luettelot, on oltava kiinteä ja toimittava molempiin suuntiin.
   Niiden henkilöiden verkkosivustojen, joilla on lupa tai valtuudet toimittaa lääkkeitä etämyyntinä yleisölle tietoyhteiskunnan palvelujen avulla, ja verkkosivustojen, joilla sijaitsevat direktiivin 85 c artiklan 4 kohdan c alakohdassa tarkoitetut kansalliset luettelot, välinen tiedonsiirto on suojattava asianmukaisin keinoin.
   4 artikla
   Jotta 3 artiklan ensimmäisessä kohdassa mainittu hyperlinkki voisi toimia luotettavasti, direktiivin 2001/83/EY 85 c artiklan 4 kohdan c alakohdan mukaisesti laaditut kansalliset luettelot sisältävien verkkosivustojen on oltava suojattuja ja ajantasaisia, ja niillä on ilmoitettava viimeisimmän päivityksen ajankohta.
   5 artikla
   Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä heinäkuuta 2015.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 24 päivänä kesäkuuta 2014.

            Komission puolesta

            Puheenjohtaja

         José Manuel BARROSO

      (1)  EYVL L 311, 28.11.2001, s. 67.

      LIITE

                  1.

                  Asetuksen 1 artiklassa tarkoitettu yhteisen tunnuksen malli on seuraavanlainen:

                  2.

                  Viitevärit: PANTONE 421 CMYK 13/11/8/26 RGB 204/204/204; PANTONE 7731 CMYK 79/0/89/22 RGB 0/153/51; PANTONE 376 CMYK 54/0/100/0 RGB 153/204/51; PANTONE 7480 CMYK 75/0/71/0.

                  3.

                  Yhteisen tunnuksen keskellä (vasemmalla) olevaan valkoiseen suorakulmioon lisätään sen jäsenvaltion kansallinen lippu, johon lääkkeitä etämyyntinä yleisölle tietoyhteiskunnan palvelujen avulla toimittava luonnollinen tai oikeushenkilö on sijoittautunut.

                  4.

                  Yhteisen tunnuksen kielen määrittää 3 kohdassa tarkoitettu jäsenvaltio.

                  5.

                  Yhteisen tunnuksen on oltava leveydeltään vähintään 90 pikseliä.

                  6.

                  Yhteisen tunnuksen on oltava staattinen.

                  7.

                  Jos tunnusta käytetään värillisellä pohjalla, mikä vaikeuttaa tunnuksen havaitsemista, tunnuksen ympärillä voidaan käyttää ääriviivoja, jotta tunnus erottuisi paremmin pohjaväristä.